
UDHËZIM

Nr. 7, datë 3.8.2026 

PËR DISA SHTESA DHE NDRYSHIME NË UDHËZIMIN NR. 1649, DATË 16.8.1999, “MBI PLOTËSIMIN E DISA KUSHTEVE TË VEÇANTA NË TRANSPORTIN RRUGOR TË UDHËTARËVE”, TË NDRYSHUAR

Në mbështetje të pikës 4, të nenit 102, të Kushtetutës, të neneve 9, 36, 38 dhe 83, të ligjit nr. 8308, datë 18.3.1998, “Për transportet rrugore”, të ndryshuar, 

UDHËZOJ:

I. Në udhëzimin nr. 1649, datë 16.8.1999, “Mbi plotësimin e disa kushteve të veçanta në transportin rrugor të udhëtarëve”, të ndryshuar, bëhen këto shtesa dhe ndryshime:

1. Paragrafi “Hyrje” ndryshon si më poshtë:
“Mjetet motorike të transportit rrugor të udhëtarëve janë të detyruar të kryejnë në kohë dhe me rezultat pozitiv kontrollin teknik të detyrueshëm, në përputhje me udhëzimin përkatës mbi kontrollin teknik të mjeteve rrugore. Gjithashtu, këto mjete rrugore, gjatë ushtrimit të veprimtarisë së tyre, duhet të plotësojnë dhe kushtet e tjera, që lidhen me sigurinë e udhëtarëve dhe komoditetin e udhëtimit të tyre, si më poshtë:”.

2.  Në kapitullin I, “Sigurimi i udhëtarëve dhe komoditeti gjatë udhëtimit me autobus”, bëhen ndryshimet dhe shtesat si vijon:

a) Emërtimi i titullit “Sigurimi i udhëtarëve dhe komoditeti gjatë udhëtimit me autobus”, zëvendësohet me emërtimin “Sigurimi i udhëtarëve dhe komoditeti gjatë udhëtimit me autobus, si dhe kushtet teknike të veçanta, dhe komoditeti për mjetet me destinacion apo përdorim “Autoshkollë.”;
b) Pika 11, e shkronjës “A”, “Sigurimi i udhëtimit”, riformulohet si më poshtë: 

“11. Të jenë të pajisur në çdo kohë me kompletin e pajisjeve për situata emergjente (fikse zjarri, çekiç për thyerje xhamash dhe prerje rripi sigurimi, etj.).”;
c) Paragrafi i parë, i pikës 8.a i shkronjës “B”, “Komoditeti i udhëtimit”, ndryshon si më poshtë:

“8.a Aktvlerësimi për plotësimin e kushteve të komoditetit të autobusëve në transportin e udhëtarëve brenda vendit lëshohet çdo vit, pasi autobusi ka kryer me rezultat pozitiv kontrollin teknik, të detyrueshëm, në qendrën e kontrollit teknik, të miratuar nga ministri përgjegjës për transportin dhe është i pajisur me një certifikatë të vlefshme të kontrollit teknik, në përputhje me udhëzimin përkatës mbi kontrollin teknik të mjeteve rrugore.”;
d) Pika 9 e shkronjës “B”, “Komoditeti i udhëtimit”, riformulohet si më poshtë:

“9. Autobusët e transportit ndërkombëtar dhe brenda vendit të udhëtarëve, në linja të rregullta, si dhe në shërbimet e transportit të rastit/turistik të udhëtarëve, duhet të jenë të pajisur me sistem kondicionimi dhe qendër zëri, në përputhje me tipin e miratuar. Çdo ndenjëse e autobusit, duhet të jetë e pajisur me rripin e sigurimit. Autobusët e transportit ndërkombëtar të udhëtarëve në linja të rregullta, duhet të kenë dhe tualet (WC, lavaman të vogël dhe solucion pastrimi), në përputhje me tipin e miratuar, si dhe të jenë në gjendje funksionale. Aktvlerësimi për plotësimin e kushteve të komoditetit të autobusëve në transportin ndërkombëtar të udhëtarëve, lëshohet çdo vit, pasi autobusi ka kryer me rezultat pozitiv kontrollin teknik të detyrueshëm, në qendrën e kontrollit teknik të miratuar nga ministri përgjegjës për transportin dhe është i pajisur me një certifikatë të vlefshme të kontrollit teknik, në përputhje me udhëzimin përkatës mbi kontrollin teknik të mjeteve rrugore. Autobusët e subjekteve të pajisur me licencë për transportin ndërqytetës të udhëtarëve duhet të kenë të vendosur dhe funksional një pajisje GPS-i.”;
e) Pas shkronjës “B”, shtohet shkronja “C”, me përmbajtje, si më poshtë: 

“C. Aktvlerësimi teknik për plotësimin e kushteve të komoditetit për mjetin me destinacion apo përdorim “Autoshkollë”

Mjeti me destinacion apo përdorim “Autoshkollë” (të shënuar në lejen e qarkullimit), për përdorimin e tij sipas destinacionit duhet të kryejë vlerësimin e kushteve teknike të veçanta dhe kushteve të komoditetit. Kur mjeti me destinacion apo përdorim “Autoshkollë” i plotëson kushtet teknike të veçanta dhe kushtet e komoditetit i lëshohet dokumenti “Aktvlerësimi teknik për plotësimin e kushteve të komoditetit”. Ky dokument lëshohet nga strukturat e varësisë së Drejtorisë së Përgjithshme të Shërbimeve të Transportit Rrugor (DPSHTRR), pas kryerjes së kontrollit të mjetit (me paraqitjen e mjetit pranë QKT-ve) me destinacion apo përdorim “Autoshkollë” dhe vlerësimit se mjeti i plotëson kushtet teknike të veçanta dhe kushtet e komoditetit sipas kritereve të përcaktuara në këtë udhëzim. 

Modeli, pamja grafike, elementet identifikuese të institucionit lëshues, elementet e sigurisë dhe të dhënat që duhet të përmbajë dokumenti “Aktvlerësimi teknik për plotësimin e kushteve të komoditetit” për mjetin me destinacion apo përdorim “Autoshkollë”, miratohen me urdhër të drejtorit të përgjithshëm të DPSHTRR-së.

Dokumenti i Aktvlerësimi për plotësimin e kushteve të komoditetit për mjetin me destinacion apo përdorim “Autoshkollë” lëshohet me afat vlefshmërie 1 (një) vit. Në rastet kur nuk plotësohen kushtet (elementet) e vlerësimit (mjeti rezulton me mangësi), ai duhet të riparaqitet brenda 30 (tridhjetë) ditëve kalendarike me kushte të plotësuara, duke kryer pagesën përkatëse të rivlerësimit. Mosplotësimi i kushteve ndalon përdorimin e mjetit në aktivitetet e autoshkollës dhe lejon qarkullimin e tij vetëm për në destinacionin e riparimit. Në rast të tejkalimit të afatit, mjeti do t’i nënshtrohet procedurës së vlerësimit nga e para për pajisje me Aktvlerësimi për plotësimin e kushteve të komoditetit, kundrejt kryerjes së pagesës së plotë.

Vlerësimi për mjetet me destinacion apo përdorim “Autoshkollë” kryhet përpara pajisjes së këtyre mjeteve me “Autorizim për t’u ushtruar në drejtimin e mjetit dhe për provën e praktikës” (sipas modelit të miratuar nga DPSHTRR-ja). Autorizimi për t’u ushtruar në drejtimin e mjetit dhe për provën e praktikës ka afat vlefshmërie të njëjtë me aktvlerësimin teknik për plotësimin e kushteve të komoditetit.

Mjeti me destinacion apo përdorim “Autoshkollë”, për vlerësimin nëse i plotëson kushtet teknike të veçanta dhe kushtet e komoditetit, i nënshtrohet kontrollit pranë qendrave të kontrollit teknik të Drejtorisë Rajonale të Shërbimeve të Transportit Rrugor (DRSHTRR), përkatëse ku është e regjistruar autoshkolla, në pronësi të së cilës ndodhet mjeti që vlerësohet për plotësim të kushteve të sigurisë dhe komoditetit. Kontrolli do të kryhet nga përgjegjësi i degës së kontrollit teknik dhe një specialist i kontrollit teknik, sipas fushave përkatëse dhe llojit të mjetit, të përcaktuara në raportin e kontrollit të sigurisë dhe komoditetit për mjetet me destinacion apo përdorim “Autoshkollë”.
Kriteret vlerësuese për mjetet me destinacion apo përdorim “Autoshkollë” janë si më poshtë:

1. Verifikimin e kushteve teknike të veçanta

a) Mjeti me destinacion apo përdorim “Autoshkollë” duhet të jetë në gjendje të mirë teknike dhe me të gjitha aparaturat dhe instrumentet funksionale (treguesi i kilometrazhit, sinjalet + drita, frenat e parkimit, rripat e sigurimit etj.);
b) Të jetë i pajisur me pedalet e dyfishta funksionale, përveç atyre të kategorisë “L” (sipas klasifikimit të mjeteve në nenin 47, pika 2, të ligjit nr. 8378, datë 22.7.1998, “Kodi Rrugor i Republikës së Shqipërisë”, të ndryshuar, (në vijim “Kodi Rrugor”) për përshpejtim, shkëputje dhe frenim (gaz, friksion, frena) për mjetin rrugor mësimor me kuti shpejtësie manuale dhe për përshpejtim, dhe frenim (gaz, frena) për mjetin me destinacion apo përdorim “Autoshkollë” me kuti shpejtësie automatike;
c) Të jetë i pajisur me pasqyrë të brendshme për kandidatin dhe pasqyra të brendshme të përshtatura për instruktorin, përveç atyre të kategorisë “L” (sipas klasifikimit të mjeteve në nenin 47, pika 2, të Kodit Rrugor);
d) Të jetë i pajisur me pasqyra anësore të jashtme majtas dhe djathtas, të rregulluara për përdorim nga kandidati dhe pasqyra anësore shtesë të jashtme majtas dhe djathtas për përdorim nga instruktori, përveç atyre të kategorisë “L” (sipas klasifikimit të mjeteve në nenin 47, pika 2, të Kodit Rrugor).
2. Verifikimi i kushteve të komoditetit
a) Të ketë sedilje komode, me sistem rregullimi, me pajisje bllokuese funksionale dhe me rripa sigurie funksionalë;

b) Të jetë me numër ndenjësesh dhe kapacitet maksimal sipas lejes së qarkullimit;

c) Të ketë pamje të jashtme të pastër, të rregullt, pa dëmtime apo deformime dhe me ngjyrën sipas lejes së qarkullimit, si dhe hapësirë të brendshme të pastër nga ana higjienike (për mjetet me hapësirë të brendshme);

d) Dritaret dhe dyert të jenë funksionale, me xhama origjinale (për mjetet e kategorisë L6 me kabinë të mbyllur, automjetet e kategorisë M1, M2, M3, N1, N2, N3 sipas klasifikimit të nenit 47, pika 2, të Kodit Rrugor);

e) Dyshemeja, tavani dhe paretet anësore të jenë të veshura, në gjendje të mirë për të siguruar hermeticitetin e nevojshëm nga faktorët e jashtëm (për mjetet e kategorisë L6 me kabinë të mbyllur, automjetet e kategorisë M1, M2, M3, N1, N2, N3, sipas klasifikimit të mjeteve në nenin 47, pika 2, të Kodit Rrugor); 

f) Sistemi i ngrohjes, ventilimit dhe ajrit të kondicionuar, nëse ka të instaluara, sipas konstruksionit të firmës prodhuese të jenë në gjendje funksionale (për mjetet e kategorisë L6 me kabinë të mbyllur, automjetet e kategorisë M1, M2, M3, N1, N2, N3 sipas klasifikimit të nenit 47, pika 2, të Kodit Rrugor);

g) Të jetë i pajisur me trekëndëshin e sigurisë për sinjalizimin në rrugë, në rast defekti (për mjetet e kategorisë M dhe N);

h) Të jetë i pajisur me një fikse zjarri, me afat të vlefshëm përdorimi (kolaudimi) (për mjetet e kategorisë L6 me kabinë të mbyllur, automjetet e kategorisë M1, M2, M3, N1, N2, N3 sipas klasifikimit të nenit 47, pika 2, të Kodit Rrugor);

i) Të jetë i pajisur me kutinë e ndihmës së shpejtë (për mjetet e kategorisë L6 me kabinë të mbyllur, automjetet e kategorisë M1, M2, M3, N1, N2, N3 sipas klasifikimit të nenit 47, pika 2, të Kodit Rrugor);

j) Të jetë i pajisur me çekiç për thyerjen e xhamave, që shërben njëkohësisht edhe për prerjen e rripit të sigurimit në raste emergjence (për automjetet e kategorisë M2 dhe M3).

3. Verifikimi i informacionit në mjet (shenjave dalluese)

a) Të jetë i pajisur me shenjën dalluese (tabelën) “Autoshkollë”, sipas nenit 312, të vendimit të Këshillit të Ministrave nr. 153, datë 7.4.2000, “Për miratimin e rregullores së zbatimit të Kodit Rrugor të Republikës së Shqipërisë”, të ndryshuar, (në vijim “VKM-ja nr. 153, datë 7.4.2000”). Përmasa dhe lloji i shkrimit janë sipas figurës IV.1 (për mjetet e kategorisë M1) dhe figurës IV. 2 (për mjetet e kategorisë M2, M3, N2, N3 dhe O3, O4), të nenit 312, të VKM-së nr. 153, datë 7.4.2000.
b) Në pjesët anësore të mjetit të shkruhen fjalët: autoshkolla dhe emri i subjektit (ose emri tregtar i subjektit), sipas përcaktimit të shkronjave “c” dhe “ç”, të pikës 3, të nenit 56, të VKM-së nr. 153, datë 7.4.2000.”.
3. Në kapitullin II, “Kriteret bazë për hartimin e rregullores së udhëtimit”, bëhen shtesat dhe ndryshimet, si më poshtë:

a) Pika 15, ndryshon si vijon: “15. Në autobus shënohet në sipërfaqen ballore emërtimi i linjës dhe numri i autobusit në linjë. Forma dhe skica e paraqitjes miratohet nga Autoriteti Licencues.”.

b) Pika 20, riformulohet si më poshtë:

“20. Rregullorja e udhëtimit për transportin qytetës/rrethqytetës/ndërqytetës mund të përpunohet dhe të përmbajë kërkesa dhe kushte të tjera përveç sa përmendëm në këtë udhëzim sipas marrëveshjes së transportuesit me organet e Autoritetit Licencues.”;
c)  Pas pikës 24, shtohet pika 25 me përmbajtje si më poshtë:

“25. Autobusët e certifikuar për operim në transportin rrugor duhet të kenë të instaluar pajisjen e takografit digjital, të shoqëruar me formularin e instalimit të pajisjes. Për mjetet që kryejnë transportin e udhëtarëve mjetet duhet të jenë të pajisura me pajisjet e transaksionit digjital të biletimit. Këto pajisje janë objekt verifikimi nga Komisioni për sa i përket gjendjes fizike, numrit të identifikimit dhe elementeve të tjera të përcaktuara në formularin e instalimit të tyre. Mungesa e pajisjeve në mjetet e certifikuara, dëmtimi fizik i tyre, mospërputhja midis numrit të identifikimit të pajisjes dhe targës së mjetit, si dhe të dhënave të tjera të përcaktuar në formularin e instalimit përbën shkak për refuzimin e lëshimit të aktvlerësimit për plotësimin e kushteve të komoditetit.”.

4. Në kapitullin III, “Mbi kushtet dhe rregullat e kryerjes së transportit të udhëtarëve me taksi”, bëhen shtesat dhe ndryshimet si më poshtë:

a) Në pikën 1, numri “3.16” zëvendësohet me numrin “3.6”. 

b) Paragrafi i pestë, i pikës 4, riformulohet si më poshtë:

“Shërbimi taksi jashtë territorit të njësisë administrative kryhet nga çdo mjet i licencuar pjesë ose jo e agjencive për transport udhëtarësh, në përputhje me udhëzimin e licencimit.”;
c) Shkronja “c”, e pikës 5 riformulohet si më poshtë:

“c) Të sigurojë “Dëshminë e taksistit” nëpërmjet zyrave të shërbimit të DPSHTRR-së mbasi të ketë ndjekur një kurs formimi për taksistë, me kohëzgjatje 12 orë dhe të jetë shpallur fitues i një testimi ku të demonstrojë aftësitë e tij në:”;
ç) Paragrafi i parë, i pikës 7 ndryshon si më poshtë vijon:
“Dëshmia e Taksistit është dokument që vërteton se drejtuesi zotëron njohuri të mjaftueshme për kryerjen e shërbimit me mjete taksi dhe është pjesë përbërëse e dokumenteve për efekt licencimi në transportin e udhëtarëve me taksi. DPSHTRR-ja do të shërbejë si qendër trajnimi për kandidatë që kërkojnë të pajisen me Dëshmi Taksisti. Për marrjen e Dëshmisë, drejtuesi i autoveturës taksi duhet të ndjekë programin e trajnimit të detyruar, sipas aneksit 3, dhe t’i nënshtrohen një provimi. Testimi i njohurive teorike realizohet pranë DRSHTRR-ve, me kompjuter në programin elektronik të testimit për Dëshmi Taksisti. Testi i provimit gjenerohet nga kompjuteri për çdo provë në mënyrë të rastësishme dhe përbëhet nga 30 pyetje të formuluara rreth temave të programit. Për t’u shpallur fitues i provimit, aplikanti duhet të ketë dhënë të paktën 27 përgjigje korrekte nga 30 gjithsej. Kohëzgjatja e testimit të njohurive është 30 minuta.”;
d) Paragrafi i fundit, i pikës 7 ndryshon si më poshtë: 

“7. Afati i vlefshmërisë së Dëshmisë së Taksistit është pesë vjet. Në këtë rast, DPSHTRR-ja, para regjistrimit për kursin e formimit për taksistë për lëshimin, për herë të parë ose rinovimin e dëshmisë, i kërkon drejtuesit të automjetit taksi certifikatën mjekësore që vërteton që është i aftë nga pikëpamja mjekësore dhe psikologjike për kryerjen e veprimtarisë përkatëse, dëshminë e penalitetit, si dhe të mos ketë masë administrative aktive për pezullim apo heqje të leje drejtimit. Dëshmia e Taksistit është prej polikarbionati dhe modeli i saj tregohet në aneksin 3, pamja grafike, elementet identifikuese, elementet e sigurisë dhe mënyra e personalizimit, miratohen me urdhër të drejtorit të përgjithshëm të DPSHTRR-së.”;
e) Në pikën 7 shtohet fjalia si më poshtë:

“Drejtoria e Përgjithshme e Shërbimeve të Transportit Rrugor merr masat për hartimin e procedurave, në zbatim të pikës 7 të këtij kapitulli.”;
f) Paragrafi i parë, i pikës 8, ndryshon si më poshtë:

“8. Drejtuesit e mjeteve “Taksi” duhet të jenë pajisur me leje drejtimi të vlefshme të njërës prej kategorive D1, D1E, D dhe DE, sipas dispozitave të Kodit Rrugor për këtë lloj shërbimi dhe:”.

5. Në kapitullin IV, “Kushtet e veçanta të automjetit “taksi””, bëhen shtesat dhe ndryshimet si më poshtë:

a) Emërtimi i kapitullit “Kushtet e veçanta të automjetit “taksi””, zëvendësohet me emërtimin “Kushtet e veçanta të automjetit në shërbimin taksi”;
b)  Pika 1, riformulohet si më poshtë:

“1. Të ketë taksimetër në gjendje pune, të regjistruar, të plumbosur dhe të kolauduar nga autoriteti përkatës, vërtetuar me paraqitjen e librit në origjinal, i cili përmban datat, firmën dhe vulën përkatëse.”;
c) Pika 4, ndryshon si më poshtë:

“4. Mbi pjesën e sipërme të automjetit vendoset një tabelë e ndriçuar me mbishkrimin “TAKSI”. Nuk lejohet fiksimi magnetik ose pneumatik i tabelës.”;
ç) Në pikën 9, shfuqizohen shkronja “ç”, “9/1” dhe “9/2”.

d) Pas pikës 11 shtohen pikat 12, 13, 14, 15 dhe 16, me përmbajtje si më poshtë:

“12. Automjeti në shërbimin taksi duhet të jetë i pajisur me targat përkatëse të mjetit në shërbim taksi, sipas legjislacionit në fuqi.
13. Për ofrimin e një udhëtimi komod dhe të sigurt, automjeti në shërbimin taksi duhet të jetë i pajisur në çdo kohë me:
a) bombol për fikjen e zjarrit, 1–2 kg, e cila duhet të jetë funksionale dhe brenda afatit të vlefshmërisë;

b) çekiç për thyerjen e xhamave që shërben njëkohësisht edhe për prerjen e rripit të sigurimit në raste emergjence.
14. Të ketë sedilje komode me rripa sigurie funksionale, të pajisura me sistem rregullimi dhe me pajisje bllokuese funksionale.
15. Të jetë i pajisur në çdo kohë me gomë rezervë funksionale, të vendosur brenda mjetit dhe të gatshme për përdorim në rast zëvendësimi.
16. Tek autoveturat për transport udhëtarësh me mbi 4+1 deri në 8+1 vende duhet të jenë të vendosura në vende të dukshme, lehtësisht të dallueshme dhe të lexueshme, tabela dhe shenja informuese:
- Ndalohet duhani;
- Mos i fol drejtuesit të mjetit;

- Numri i vendeve ulur, numri i vendeve në këmbë, numri i vendeve në total;

- Emërtimi linjës, kodi i linjës dhe numri i autobusit;

- Shkrimi “HYRJE” dhe “DALJE” në dyert e autobusit sipas funksionalitetit përkatës;

- Stacionet e linjës sipas një harte apo diagrame qartësisht të lexueshme.”.

6. Në kapitullin IV/a, pika 1, ndryshon si më poshtë:

“1. Licencat për autoveturat në shërbimin taksi shtypen dhe emetohen nga Drejtoria e Përgjithshme e Shërbimeve të Transportit Rrugor. Shpërndarja do të kryhet në përputhje me udhëzimin e ministrit përgjegjës për transportin rrugor. Modeli, pamja grafike, elementet identifikuese të institucionit lëshues, elementet e sigurisë dhe të dhënat që duhet të përmbajë licenca për mjetin në shërbimin taksi, përcaktohen dhe miratohen me urdhër të drejtorit të përgjithshëm të DPSHTRR-së.”. 

7. Në kapitullin VI, “Të tjera”, bëhen shtesat dhe ndryshimet si më poshtë:

a) Pika 1, ndryshon si më poshtë:

“1. Tarifat për kontrollin teknik të mjeteve të transportit publik të udhëtarëve, miratohen nga ministri përgjegjës për transportin rrugor.”;
b) Pas pikës 3, shtohen pikat 4 dhe 5 me përmbajtje si më poshtë:
“4. Në momentin e paraqitjes së palës së interesuar për pajisje me Aktvlerësim, mjeti duhet të këtë kontroll teknik të vlefshëm dhe për të janë të shlyera detyrimet përkatëse pranë DPSHTRR-së.

5. Automjetet që përdoren në transportin rrugor të nxënësve të arsimit parashkollor, profesional, parauniversitar dhe të studentëve, për ofrimin e shërbimit duhet të zbatohen kushtet në zbatim të akteve ligjore për miratimin e kushteve dhe përcaktimin e rregullave për transportin rrugor të nxënësve të arsimit parashkollor, profesional parauniversitar dhe të studentëve.”.

8. Pas kapitullit VI, shtohet kapitulli VII, “Vlerësimi i mjetit” me përmbajtje si më poshtë:
“Mjeti paraqitet për vlerësim pranë qendrës së kontrollit teknik dhe në përfundim të tij lëshohet dokumenti:

1. Aktvlerësim për plotësimin e kushteve të komoditetit, për rastet kur mjeti plotëson kushtet e përcaktuara (kalues).

2. Raport Vlerësimi, për rastet kur mjeti nuk plotëson kriteret e përcaktuara (mjeti rezulton me mangësi). Ky raport vlerësimi i shërben subjektit për njohjen me kushtet që duhet të përmbushë në zbatim të legjislacionit në fuqi për pajisjen me aktvlerësim për plotësimin e kushteve të komoditetit. Mosplotësimi i kushteve ndalon përdorimin e tij në shërbimin e transportit të udhëtarëve dhe lejon qarkullimin e tij vetëm për në destinacionin e riparimit të mjetit. Mjeti me raport vlerësimi “mjeti rezulton me mangësi”, duhet të riparaqitet brenda 30 (tridhjetë) ditëve kalendarike me kushte të plotësuara, duke kryer pagesën përkatëse të rivlerësimit. Në rast të tejkalimit të afatit, mjeti do t’i nënshtrohet procedurës së vlerësimit nga e para për pajisje me aktvlerësim për plotësimin e kushteve të komoditetit, kundrejt kryerjes së pagesës së plotë.”.

9. Pas kapitullit VII, shtohet kapitulli VIII “Dokumenti i aktvlerësimit për plotësimin e kushteve të komoditetit”, me përmbajtje si më poshtë:

“Dokumenti i Aktvlerësimit për plotësimin e kushteve të komoditetit lëshohet nga Drejtoria e Përgjithshme e Shërbimeve të Transportit Rrugor pranë sporteleve të shërbimit të qendrave të kontrollit teknik në varësi të saj. Aktvlerësimi për plotësimin e kushteve të komoditetit në transportin rrugor të udhëtarëve lëshohet:

a) për mjetin autoveturë në shërbimin taksi me emërtimin: “Aktvlerësim për plotësimin e kushteve të komoditetit për mjetin autoveturë në shërbimin taksi”;

b) për mjetin autoveturë për transport udhëtarësh me më shumë se 4+1 deri në 8+1 vende me emërtimin: “Aktvlerësim për plotësimin e kushteve të komoditetit për mjetin autoveturë për transport udhëtarësh me më shumë se 4+1 deri në 8+1”;

c) për mjetin autobus në transportin brenda vendit me emërtimin: “Aktvlerësim për plotësimin e kushteve të komoditetit për mjetin autobus në transportin rrugor brenda vendit të udhëtarëve”;

d) për mjetin autobus në transportin ndërkombëtar me emërtimin: “Aktvlerësim për plotësimin e kushteve të komoditetit për mjetin autobus në transportin rrugor ndërkombëtar të udhëtarëve”;

e) për mjetin në transportin e nxënësve të arsimit parashkollor, profesional, parauniversitar dhe të studentëve me emërtimin: “Aktvlerësim për plotësimin e kushteve të komoditetit për mjetin në transportin rrugor të nxënësve të arsimit parashkollor, profesional, parauniversitar dhe të studentëve”;

f) për mjetin me destinacion “Autoshkollë” me emërtimin: “Aktvlerësim teknik për plotësimin e kushteve të komoditetit për mjetin me destinacion apo përdorim “Autoshkollë”.

Ky dokument ka afat vlefshmërie 1-vjeçar (njëvjeçar) dhe përmban të dhëna të dokumentit, të dhëna identifikuese të subjektit dhe mjetit për të cilin lëshohet. Modeli, pamja grafike, elementet identifikuese të institucionit lëshues, elementet e sigurisë dhe të dhënat që duhet të përmbajë, miratohen me urdhër të drejtorit të përgjithshëm të DPSHTRR-së. 

10. Pas kapitullit VIII, shtohet kapitulli IX “Dublikata”, me përmbajtje si më poshtë:

“Dublikata e aktvlerësimit për plotësimin e kushteve të komoditetit mund të lëshohet me kërkesë të pronarit apo përdoruesit të mjetit (referuar lejes së qarkullimit dhe të dhënave në sistemin informatik të DPSHTRR-së) në rast humbjeje, vjedhjeje ose shkatërrimi të dokumentit origjinal, me afat vlefshmërie të njëjtë me dokumentin e lëshuar më parë.”. 

11. Në paragrafin “Dispozita kalimtare”, pas pikës 4, shtohen pikat 5 dhe 6 me përmbajtje si më poshtë: 

“5. Dokumentet e lëshuara përpara hyrjes në fuqi të këtij udhëzimi janë të vlefshme deri në momentin e përfundimit të afatit të vlefshmërisë së tyre.

6. DPSHTRR-ja merr masat e nevojshme nga hyrja në fuqi e këtij udhëzimi për përditësimin e procedurave tekniko-administrative dhe sistemeve informatike për ofrimin e shërbimit të aktvlerësimit për plotësimin e kushteve të komoditetit, brenda muajit janar 2027.”.

Ky udhëzim hyn në fuqi pas botimit në Fletoren Zyrtare.
MINISTËR I INFRASTRUKTURËS DHE ENERGJISË
Enea Karakaçi
ANEKS 3

PROGRAMI
	Moduli
	Orë
	Temat e detajuara

	Hyrje në profesion
	1
	· Historia e shërbimit me taksi;
· Roli dhe përgjegjësitë e taksistëve.

	Rregulloret dhe licencat
	2
	- Kriteret ligjore për t’u pajisur me dëshmi taksisti, afatet dhe vlefshmëria;
- Procedurat për marrjen e licencës, afatet dhe vlefshmëria;
- Rregulloret lokale mbi shërbimin e taksisë.

	Siguria rrugore dhe emergjencat
	2
	- Sinjalet rrugore treguese dhe drejtimi i sigurt i mjetit taksi;
- Mënyra e veprimit në rast aksidenti;
- Përdorimi i pajisjeve të sigurisë.

	Shërbimi ndaj klientëve
	1
	· Teknikat e komunikimit efektiv;
· Menaxhimi i ankesave dhe konflikteve në mënyrë profesionale;
· Shërbimi me etikë dhe respekt.

	Gjeografia dhe navigimi
	1
	· Njohuri mbi rrugët dhe pikat e interesit

· Përdorimi i GPS-it dhe hartave;
· Planifikimi i itinerarit më të përshtatshëm.

	Menaxhimi i mjetit
	2
	· Kushtet e veçanta që duhet të plotësojnë automjetet e shërbimit taksi;
· Mirëmbajtja e mjetit;
· Kontrolli i sigurisë së mjetit;
· Rregulloret për transportin e pasagjerëve.

	Aspektet ekonomike dhe fiskale
	2
	- Llogaritja e tarifave dhe procedurat e pagesës;
- Menaxhimi i financave dhe shpenzimeve;
- Rregulloret fiskale për taksistët.

	Etika profesionale
	1
	· Sjelljet etike në punë;
· Respekti për privatësinë e klientit.

	Totali
	12

